ข้อบังคับมหาวิทยาลัยพะเยาข้อบังคับมหาวิทยาลัยพะเยาว่าด้วยเครื่องแบบเครื่องหมายและเครื่องแต่งกายของนิสิตพ.ศ. ๒๕๕๔ โดยที่เป็นการสมควรออกข้อบังคับ ว่าด้วยเครื่องแบบเครื่องหมายและเครื่องแต่งกายของนิสิต จึงอาศัยอำนาจตามมาตรา ๒๑ และมาตรา ๖๔แห่งพระราชบัญญัติมหาวิทยาลัยพะเยา พ.ศ. ๒๕๕๓ สภามหาวิทยาลัยพะเยาในคราวประชุมครั้งที่ ๒/๒๕๕๔ เมื่อวันที่ ๑๒ มีนาคม พ.ศ. ๒๕๕๔ จึงให้ออกข้อบังคับไว้ดังต่อไปนี้ข้อ ๑ ข้อบังคับนี้เรียกว่า ข้อบังคับมหาวิทยาลัยพะเยา ว่าด้วยเครื่องแบบเครื่องหมายและเครื่องแต่งกายของนิสิต พ.ศ. ๒๕๕๔ข้อ ๒[๑]ข้อบังคับนี้ให้มีผลใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในข้อบังคับนี้มหาวิทยาลัย หมายความว่ามหาวิทยาลัยพะเยาอธิการบดี หมายความว่าอธิการบดีมหาวิทยาลัยพะเยานิสิต หมายความว่านิสิตระดับปริญญาตรี มหาวิทยาลัยพะเยาเครื่องหมายมหาวิทยาลัยหมายความว่า เครื่องหมายมหาวิทยาลัยพะเยาตรามหาวิทยาลัย หมายความว่าตรามหาวิทยาลัยพะเยาคณะ หมายความว่า คณะวิชาและวิทยาลัย หรือส่วนงานที่เรียกชื่ออย่างอื่นที่มีนิสิตในสังกัดข้อ ๔ เครื่องแบบและเครื่องแต่งกายนิสิตหญิงในเวลาปกติ(๑) เสื้อเชิ้ตแขนสั้นสีขาว แบบและทรงสุภาพ ไม่มีลวดลาย ไม่รัดรูปปกเสื้อแบบปกเชิ้ตปลายแหลมยาวพอสมควร ไม่มีสาบหลังเวลาสวมให้สอดชายเสื้อไว้ในกระโปรงให้เห็นสายเข็มขัดที่คอและแนวสาบอกติดกระดุมโลหะเครื่องหมายของมหาวิทยาลัย ขนาดเส้นผ่าศูนย์กลาง ๒เซนติเมตร ๕ เม็ด และให้กลัดเครื่องหมายตรามหาวิทยาลัย ทำด้วยโลหะสีทองลงยาสีม่วงสูง ๒.๕ เซนติเมตร ที่อกเบื้องขวาและขนาดสูง ๑.๕ เซนติเมตร ที่ปลายปกเสื้อด้านซ้ายแขนเสื้อเป็นแขนสั้นเหนือข้อศอกไม่เกิน ๖ เซนติเมตร(๒) กระโปรงแบบและทรงสุภาพ สีดำ สีน้ำเงินหรือสีกรมท่า ไม่มันวาวไม่มีลวดลาย ไม่มีผ่าหรือมีผ่าด้านหลังโดยที่จีบกระโปรงซ้อนกันขอบกระโปรงอยู่ระดับเอว ความยาวของกระโปรงอยู่ระหว่างเข่าและข้อเท้า ห้ามใช้ผ้ายีนผ้าสักหลาด ผ้าลูกฟูก ผ้ายืด ผ้าลูกไม้ ผ้ากำมะหยี่ในกรณีของนิสิตหญิงที่นับถือศาสนาอิสลามอนุโลมให้แขนเสื้อเป็นแขนยาวและมีผ้าคลุมผมสีสุภาพตามหลักศาสนาได้(๓) เข็มขัดหนังกลับสีน้ำตาลเข้ม กว้าง ๓ เซนติเมตรหัวเข็มขัดทำด้วยโลหะสีเงินรูปสี่เหลี่ยมผืนผ้า กว้าง ๔ เซนติเมตร ยาว ๕.๕เซนติเมตร มีตรามหาวิทยาลัย อยู่ตรงกลางในกรณีที่จะต้องแต่งกายเพื่อการปฏิบัติงานภาคสนามอนุโลมให้ใช้เข็มขัดหนังเรียบสีดำ หัวเข็มขัดทำด้วยโลหะรมดำรูปสี่เหลี่ยมผืนผ้า กว้าง ๔ เซนติเมตร ยาว ๕.๕เซนติเมตร โดยใช้อักษรย่อ มพ(๔) รองเท้าหนังหุ้มส้นหรือรัดส้น แบบสุภาพ สีดำ สีขาว สีน้ำตาลสีกรมท่าหรือสีเทาสำหรับนิสิตชั้นปีที่หนึ่ง ให้ใช้รองเท้าหนังหุ้มส้นสีขาว ไม่มีลวดลายไม่เปิดหัวรองเท้า และสวมถุงเท้าสีขาวข้อ ๕ เครื่องแบบงานพิธีการสำหรับนิสิตหญิงมีลักษณะเช่นเดียวกับเครื่องแบบปกติสำหรับนิสิตหญิงโดยให้กลัดกระดุมที่คอเสื้อ กระโปรงและรองเท้าสีดำเท่านั้นยกเว้นรองเท้าสำหรับนิสิตชั้นปีที่หนึ่ง ให้ใช้เช่นเดียวกับเครื่องแบบปกติข้อ ๖ เครื่องแบบและเครื่องแต่งกายนิสิตชายในเวลาปกติ(๑) เสื้อเชิ้ตสีขาวแขนสั้นหรือแขนยาวแบบและทรงสุภาพ ไม่มีลวดลายไม่รัดรูป กระดุมสีขาว มีกระเป๋าด้านซ้ายเวลาสวมให้สอดชายเสื้อไว้ในกางเกงให้เห็นสายเข็มขัด(๒) กางเกงขายาวแบบสากล ทำด้วยผ้าสีกรมท่าหรือสีดำ ไม่มันวาวไม่มีลวดลาย ห้ามใช้ผ้ายีน ผ้าสักหลาด ผ้าลูกฟูก(๓) ถุงเท้าสีดำ สีน้ำตาลเข้ม หรือสีกรมท่า ไม่มีลวดลาย(๔) รองเท้าหนังหุ้มส้นทรงสุภาพสีดำ ไม่มีลวดลาย(๕) เข็มขัดหนังเรียบสีดำ กว้าง ๓ เซนติเมตรเป็นเข็มขัดรูปปลายแหลมหัวเข็มขัดทำด้วยโลหะสีเงินรูปสี่เหลี่ยมผืนผ้า กว้าง ๔เซนติเมตร ยาว ๕.๕ เซนติเมตร มีตรามหาวิทยาลัยอยู่ตรงกลางในกรณีที่จะต้องแต่งกายเพื่อการปฏิบัติงานภาคสนามอนุโลมให้ใช้เข็มขัดหนังเรียบสีดำ หัวเข็มขัดทำด้วยโลหะรมดำรูปสี่เหลี่ยมผืนผ้า กว้าง ๔ เซนติเมตร ยาว ๕.๕เซนติเมตร โดยใช้อักษรย่อ มพ(๖) ผูกเนคไทสีม่วงเข้มมีเครื่องหมายตรามหาวิทยาลัย ขนาดสูง ๒เซนติเมตร ปักอยู่บนเนคไทในระดับลิ้นปี่ข้อ ๗ เครื่องแบบงานพิธีการสำหรับนิสิตชายมีลักษณะเช่นเดียวกับเครื่องแต่งกายปกติสำหรับนิสิตชายโดยให้ใช้เสื้อแขนยาวสีขาว กางเกงสีดำและผูกเนคไทมีตราเครื่องหมายของมหาวิทยาลัยข้อ ๘ ให้นิสิตแต่งเครื่องแบบปกติเครื่องแบบงานพิธีการ หรือสวมใส่ชุดแต่งกายอื่น ตามประกาศมหาวิทยาลัยหรือตามที่ระบุในกำหนดการ คำสั่งของมหาวิทยาลัยข้อ ๙ มหาวิทยาลัยอาจออกประกาศมหาวิทยาลัยว่าด้วย การสวมใส่ชุดแต่งกายของนิสิตเป็นการเฉพาะอีกก็ได้ข้อ ๑๐ การแต่งกายนอกเหนือจากข้อบังคับนี้ให้อยู่ในดุลยพินิจของอธิการบดีในกรณีที่มีเหตุผลและความจำเป็นต้องการงดหรือยกเว้นการใช้ข้อบังคับนี้ให้นำเสนอสภามหาวิทยาลัยพิจารณาให้ความเห็นชอบก่อนประกาศใช้ข้อ ๑๑ ข้อบังคับนี้ให้ใช้บังคับตั้งแต่ปีการศึกษา๒๕๕๔ เป็นต้นไป สำหรับนิสิตที่เรียนอยู่ที่มหาวิทยาลัยนเรศวรให้สามารถเลือกสวมใส่เครื่องแต่งกายของมหาวิทยาลัยนเรศวร หรือเลือกแต่งกายตามข้อบังคับนี้ก็ได้ข้อ ๑๒ ให้อธิการบดีเป็นผู้รักษาการตามข้อบังคับนี้ในกรณีที่มีปัญหาเกี่ยวกับการปฏิบัติตามข้อบังคับนี้ให้อธิการบดีเป็นผู้วินิจฉัยชี้ขาดและให้ถือเป็นที่สุดประกาศณ วันที่ ๑๒ มีนาคม พ.ศ. ๒๕๕๔ศาสตราจารย์เกียรติคุณคุณหญิงไขศรี ศรีอรุณนายกสภามหาวิทยาลัยพะเยาปริยานุช/ผู้จัดทำ๑๓ มิถุนายน๒๕๕๔ณัฐวดี/ตรวจ๑๓ มิถุนายน ๒๕๕๔ปณตภร/ปรับปรุง๒๘ มิถุนายน ๒๕๕๕[๑] ราชกิจจานุเบกษาเล่ม ๑๒๘/ตอนพิเศษ ๖๑ ง/หน้า ๙๔/๑ มิถุนายน ๒๕๕๔